B4-0022, 0023, 0026, 0027, 0028, 0031, 0037 ja 0041/99

Päätöslauselma luonnonmukaisesta kotieläintuotannosta (asetuksen (ETY) N:o 2092/91 muuttaminen)

Euroopan parlamentti, joka

- ottaa huomioon ehdotuksen 24. kesäkuuta 1991 annetun asetuksen (ETY) N:o 2092/91 maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa muuttamisesta (KOM(96)0366 - C4-0481/96 - 96/0205(CNS)),

- ottaa huomioon edellä mainitusta ehdotuksesta 14. toukokuuta 1997 antamansa lausunnon ((EYVL C 167, 2.6.1997, s. 55.)),

- ottaa huomioon komission vihreän kirjan elintarvikkeiden turvallisuudesta,

- ottaa huomioon 9. lokakuuta 1998 antamansa päätöslauselman maataloustuotteiden ja elintarvikkeiden laatupolitiikasta ((EYVL C 328, 26.10.1998, s. 232.)),

A. katsoo, että eurooppalaisesta maatalousmallista on tulossa maaseudun kehittämisen perustaksi kelpaava korkealaatuinen malli, jossa otetaan huomioon myös ympäristönäkökohdat; katsoo, että luonnonmukainen viljely edesauttaa maatalousalan monipuolistumista ja edustaa tärkeää kehityspotentiaalia,

B. ottaa huomioon, että kuluttajat tuntevat yhä suurempaa mielenkiintoa elintarvikkeiden turvallisuutta sekä maataloustuotteiden ja elintarvikkeiden alkuperää ja tuotantomenetelmiä kohtaan; ottaa huomioon, että viime vuosina kuluttajien mielenkiinto on kohdistunut ympäristöön ja eläinten hyvinvointiin ja että eurooppalaisten kuluttajien uudet vaatimukset ovat viime vuosina rohkaisseet kehittämään luonnonmukaisia tuotantotapoja,

C. katsoo, että kuluttajat haluavat takuita, jotka mahdollistavat vapaan valinnan tekemisen, ja näin ollen heillä on oltava selvät, helposti ymmärrettävät, luotettavat ja paikkansapitävät tiedot,

D. katsoo, että luonnonmukainen maatalous on tulosta maatalouden harjoittajien vapaaehtoisesta sitoumuksesta noudattaa tiettyjä ehtoja ja hyväksyä erityisvalvonta,

E. ottaa huomioon, että sen ja komission välisissä keskusteluissa asetuksen (ETY) N:o 2092/91 soveltamisalueen laajentamisesta koskemaan luonnonmukaista kotieläintuotantoa päästiin yksimielisyyteen ja että komission muutettu ehdotus (KOM(97)0747), jota parhaillaan käsitellään neuvostossa, sisältää useita parlamentin esittämiä tarkistuksia,

F. ottaa huomioon, että maatalousasiain neuvoston 15. joulukuuta 1998 tähän ehdotukseen ottama alustava kanta vahvistaa, että neuvosto haluaa laajentaa asetuksen soveltamisalaa; se ei kuitenkaan ole läheskään riittävä, kun on kyse tämän toteuttamiseen tarvittavista teknisistä vaatimuksista,

G. katsoo, että meneillään oleva työ luonnonmukaisten tuotteiden tuotantoa, merkintää ja markkinointia koskeviksi kansainvälisiksi elintarviketuotannon säännöiksi (Codex Alimentarius) edellyttää, että Euroopan unionilla on neuvotteluissa selkeä yhteinen kanta;

1. Kehottaa neuvostoa ja komissiota vahvistamaan luonnonmukaisen maatalouden periaatteet, jotka ovat osa kestävän maatalouden käsitettä ja perustuvat maaperän, kasvien ja eläinten väliseen tasapainoon, mikä mahdollistaa maatalousmaan tuottavuuden säilyttämisen ja vähittäisen lisäämisen, korkealaatuisten elintarvikkeiden tuottamisen, sekä kotoperäisten tai perinteisesti viljeltyjen lajikkeiden että tilojen läheisten luonnonvaraisten alueiden biologisen monimuotoisuuden säilyttämisen ja lisäarvon tarjoamisen markkinoilla toimiville luonnonmukaisen maatalouden harjoittajille;

2. Kehottaa jälleen luomaan yhdenmukaisen eurooppalaisen logon luonnonmukaisille tuotteille, jotta saadaan yhtenäinen väline kuluttajien huomion kiinnittämiseksi maatalouden tuotantomenetelmiin;

3. Kehottaa komissiota ja neuvostoa rajoittamaan tiukasti esimerkiksi erittäin vaikeisiin tai poikkeuksellisiin ilmasto-olosuhteisiin liittyviä poikkeusmääräyksiä sekä siirtymämääräyksiä ja pyytää, että komission muutetusta ehdotuksesta tehdään päätös mahdollisimman nopeasti;

4. Kehottaa neuvostoa ja komissiota ottamaan huomioon luonnonmukaisen kotieläintuotannon perinteiset tuotantomenetelmät, joita käytetään jäsenvaltioissa menestyksellisesti, ja palauttaa mieleen, että tietyillä vaikeilla alueilla eläinten pitäminen sisätiloissa talviaikaan tapahtuu niiden oman hyvinvoinnin nimissä;

5. Pyytää, että komissio ei sulje pois mahdollisuutta perua muutettua ehdotustaan, mikäli neuvoston hyväksymä teksti poikkeaa siitä huomattavasti;

6. Kehottaa komissiota puolustamaan eurooppalaista lähestymistapaa luonnonmukaiseen tuotantoon WTO:ssa;

7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja WTO:n pääjohtajalle.